b'\n_START_ARTICLE_\nAjax (programiranje)\n_START_PARAGRAPH_\nAjax (asinhroni JavaScript in XML) je skupina medsebojno povezanih spletnih razvojnih tehnik, uporabljenih za ustvarjanje interaktivnih spletnih aplikacij. Z Ajaxom si lahko spletne aplikacije izmenjujejo podatke s stre\xc5\xbenikom asinhrono v ozadju, brez potrebe po ponovnem nalaganju strani._NEWLINE_S tem je mogo\xc4\x8de teko\xc4\x8de in hitrej\xc5\xa1e spremljanje ter spreminjanje vsebine na spletni strani. Podatki se prena\xc5\xa1ajo s pomo\xc4\x8djo objektov XMLHttpRequest ali s pomo\xc4\x8djo Remote Scriptinga (v starej\xc5\xa1ih brskalnikih, ki ne podpirajo tehnologije Ajax)._NEWLINE_Uporaba tehnologij Ajax je zna\xc4\x8dilna za Web 2.0. Navkljub imenu, uporaba tehnologij Javascript in XML ni pogoj za izvajanje Ajaxa.\n_START_SECTION_\nZgodovina\n_START_PARAGRAPH_\nPojem Ajax je leta 2005 skoval in prvi\xc4\x8d omenil Jesse James Garrett v svojem \xc4\x8dlanku Ajax: A New Approach to Web Aplications. Tehnologije, na katerih temelji, so se za\xc4\x8dele razvijati \xc5\xbee v letu 1996, ko je podjetje Microsoft v svojem spletnem brskalniku Internet Explorer predstavilo konstrukt IFrame. V letu 1998 Microsoft predstavi Remote Scripting, kjer podatke bere javanska aplikacija, s katero komunicira odjemalec s pomo\xc4\x8djo programskega jezika JavaScript. Nadalje leta 1999 Microsoft ustvari XMLHttpRequest objekt kot kontrolnik ActiveX v brskalniku Internet Explorer 5.0, \xc4\x8demur so kmalu sledili ustvarjalci brskalnikov Mozilla in Safari. Aprila 2006 je konzorcij W3C (World Wide Web Consortium) pripravil prvi osnutek specifikacije XMLHttpRequest z \xc5\xbeeljo ustvariti uradni standard za spletne strani.\n_START_SECTION_\nSplo\xc5\xa1no\n_START_PARAGRAPH_\nAjax aplikacije dajejo vtis, kot da v celoti te\xc4\x8dejo na ra\xc4\x8dunalniku uporabnika. Obi\xc4\x8dajna spletna aplikacija namre\xc4\x8d za vsako spremembo na strani po\xc5\xa1lje zahtevo HTTP, stre\xc5\xbenik pa kot odgovor po\xc5\xa1lje celotno stran. Brskalnik mora zato osve\xc5\xbeiti celotno stran, s tem pa pride do mote\xc4\x8dega obnavljanja strani. Spletna aplikacija pa je zato po\xc4\x8dasna in \xc4\x8disto ni\xc4\x8d podobna namiznim._NEWLINE_Aplikacije Ajax so prirejene za generiranje poizvedb za stre\xc5\xbenik, tako da po\xc5\xa1ljejo samo tiste podatke, ki jih dejansko potrebujejo. Klic se opravi kot asinhrona komunikacija, torej medtem ko aplikacija \xc4\x8daka podatke iz stre\xc5\xbenika, lahko uporabnik nemoteno uporablja spletno stran. Ko so podatki pripravljeni, dolo\xc4\x8dena funkcija v JavaScriptu prika\xc5\xbee podatke na strani, brez potrebe po ponovnem nalaganju._NEWLINE_Posledica tega je uporabni\xc5\xa1ki vmesnik, ki se veliko hitreje odziva na vnose uporabnika. Razlog za vpeljavo te tehnologije je tudi dejstvo, da se med odjemalcem (brskalnikom) in stre\xc5\xbenikom prenese veliko manj podatkov ter da poteka nalaganje podatkov asinhrono. Poleg tega se zmanj\xc5\xa1a obremenitev spletnega stre\xc5\xbenika, ker se veliko obdelave lahko naredi na strani odjemalca.\n_START_SECTION_\nZgled delovanja\n_START_PARAGRAPH_\nZgled po\xc5\xa1iljanja zahteve (poizvedbe) Ajax. V temu sklopu je navedena tudi metoda JavaScript pokaziUro, ki bo poskrbela za prikaz na spletni strani:_NEWLINE_var myAjax = new Ajax.Request(_NEWLINE_  "ura.php",_NEWLINE_  { method: \'get\', onComplete: pokaziUro });_NEWLINE_Skript v jeziku PHP na stre\xc5\xbeniku izdela odgovor:_NEWLINE_<?php_NEWLINE_  echo "Ura je to\xc4\x8dno ".date("H");?>_NEWLINE_Ko odjemalec prejme podatke, se kli\xc4\x8de zgoraj omenjena metoda pokaziUro, ki prika\xc5\xbee trenutni \xc4\x8das na spletni strani._NEWLINE_function pokaziUro( originalRequest ) {_NEWLINE_  document.getElementById(\'prikaz\').innerHTML = originalRequest.responseText;}'